Daniel Hugo vereer vir sy vertalings uit Nederlands | Netwerk24
Daniel Hugo vereer vir sy vertalings uit Nederlands
Deur Willem De Vries 07 Januarie 2016 00:00
Die digter en vertaler Daniel Hugo op die onlangse Tuin van Digters-fees op Wellington. Foto: Marlene Malan
Kaapstad. – Die Afrikaanse ­digter en vertaler Daniel Hugo is vanjaar die ontvanger van die Van Ewijck-stigting se prestasiebeurs.
Vir hom is dit " 'n groot eer om die prestasiebeurs van die Van Ewijck-stigting te ontvang".
Hy is tans in Antwerpen waar hy 'n maand lank in die Vertalershuis werk en aan literêre byeenkomste gaan ­deelneem.
Die beurs word aan hom toegeken vir prestasies wat reeds gelewer is en verband hou met die doelstellings van die ­stigting wat kulturele betrekkinge tussen Suid-Afrika en Nederland in die ruimste sin bevorder.
Die stigting is in Kaapstad gevestig. Die prysgeld beloop R75 000.
"Dit bly 'n saak van ver­won­dering en vreugde dat op eie ­bodem 'n organisasie bestaan wat die Nederlandstalige ­kultuur in Suid-Afrika bevorder," het hy gesê.
"Daarby moet ek natuurlik onmiddellik byvoeg dat dit ewe verblydend is dat daar nog uitgewers in hierdie land is wat kans sien om Nederlandse en Vlaamse boeke in Afrikaanse vertaling uit te gee. Van die ­vyftigtal boeke wat ek al uit ­Nederlands vertaal het, is verreweg die meeste op Nicol Stassen se inisiatief deur Protea Boekhuis gepubliseer."
Sonder kontak met die kultuur van die Lae Lande "sal ons geestelike weeskinders wees", het Hugo gesê.
"Daarom baie dankie aan die Van Ewijck-stigting wat help sorg dat die naelstring tussen Afrikaans en ­Nederlands nie gesny word nie."
Onder sy meer as vyftig ver­ta­lings tel romans, digkuns, ­sowel as kinder- en jeugverhale uit Nederlands en Vlaams.
Sonder kontak met die kultuur van die Lae Lande sal ons geestelike weeskinders wees.
Onder die werke wat hy uit Engels vertaal het, tel Margue­rite Poland se The Keeper as Die Bewaker.
Hugo het in 2014 die Akademieprys vir vertaalwerk vir sy vertaling van Tom Lanoye se Sprakeloos ontvang.
Hugo vertaal tans die Vlaamse skrywer Stefan Hertmans se Oorlog en Terpentijn.
Hertmans het in 2014 die AKO Literatuurprys en die Gouden Uil-toekenning daarvoor ontvang en is vir Libris­literatuurprys benoem.
Verlede jaar het die volgende vertalings uit Hugo se pen in Afrikaans verskyn: Jan Terlouw se Oorlogswinter, Edward van de Vendel se Toen Kwam Sam (Toe kom Tom), Herman Koch se Zomerhuis met swembad (Vakansiehuis met swembad) en Lanoye se Gelukkige slaven (Gelukkige slawe). Hugo sal later vanjaar die Van Ewijck-prestasiebeurs in ontvangs neem.